KIRJALLINEN KYSYMYS E-3387/00

esittäjä(t): Erik Meijer (GUE/NGL) komissiolle

(3. marraskuuta 2000)

Aihe: Asiakkaiden hankkiminen lentoliikenteelle lyhyillä etäisyyksillä, joiden välillä on olemassa säännöllinen junayhteys

1. Onko komissio tietoinen, että Air France -lentoyhtiöllä on Alankomaissa AmsterdamPariisi -reitin säännöllisille käyttäjille suunnattu mainoskampanja, jossa tarjotaan viiden lennon jälkeen kuudes lento ilmaiseksi?

2. Katsooko komissio, että kyseinen mainoskampanja sopii yhteen niiden suurten investointien kanssa, joita jo kahdenkymmenen vuoden ajan on tehty sellaisten huippunopeiden ratayhteyksien rakentamiseksi, joita pitkin nopeat junat liikennöivät säännöllisesti keskustasta keskustaan ja tarjoavat siten vaihtoehtoisen kuljetusmuodon, joka ei juurikaan ole hitaampi kuin lentokone ja joka tekee ihmisten kuljettamisen lentoteitse tarpeettomaksi lyhyillä ja keskipitkillä matkoilla 1000 kilometriin saakka?

3. Eikö komissio ole myös sitä mieltä, että jo pelkästään käytetyn ilmatilan ja lentokenttien melupäästöjen välttämättömän rajoittamisen vuoksi on suositeltavaa hillitä lentokoneiden ja edistää junien käyttöä, ja että edellä mainittu näkemys pitää paikkansa erityisesti Amsterdamin ja Pariisin välisellä yhteydellä, jolla lentokentät kasvustaan huolimatta ovat ylikuormitetut, kun taas matkan kaikilla rataosuuksilla kulkee vähintään yksi junavuoro tunnissa ja Brysselin ja Pariisin välisellä osuudella on ollut luotijunayhteys jo useiden vuosien ajan?

4. Onko komissio tietoinen muista tapauksista, joissa lentoyhtiöt yrittävät pitää markkinaosuutensa mahdollisimman suurena, huolimatta nopeiden rajatylittävien junayhteyksien olemassaolosta?

5. Mihin konkreettisiin toimiin komissio aikoo ryhtyä rajoittaakseen lentokoneiden käyttöä lyhyemmillä kuin tuhannen kilometrin pituisilla matkoilla ja vahvistaakseen rautateiden kilpailuasemia?

Loyola de Palacion komission puolesta antama vastaus

(21. joulukuuta 2000)

Komissio ei ole tietoinen Air France -lentoyhtiön ilmoittamasta erityisestä alennusjärjestelmästä Amsterdamin ja Pariisin välillä matkustaville. Kuvattu hinnoittelujärjestelmä näyttäisi olevan yhdenmukainen vapautettujen kuljetusmarkkinoiden kanssa. Vapautetuilla markkinoilla tavanomaisesti toimiva markkinamekanismi asettaa hinnat.

Mainitun kaltaiset mainoskampanjat ovat tavanomainen kaupallinen käytäntö ja sopusoinnussa kuljetuspalvelujen tarjoamisen vapauden ja kuljetusmuodon vapaan valinnan periaatteiden kanssa. On palveluja tarjoavien kuljetusyritysten itsensä päätettävissä, tarjoavatko ne kuljetuspalveluja tietyllä reitillä vai eivät.

Komissio on täysin tietoinen useiden lentoasemien kapasiteetti- ja ympäristöongelmista. Se on käsitellyt niitä tiedonannossaan Lentoliikenne ja ympäristö(1), jossa korostetaan muiden kuljetusmuotojen asemaa ja erityisesti niitä vaihtoehtoja, joita suurten nopeuksien junat voivat tarjota ilmaliikenteen hallinnan paineiden lieventämiseen ja lentoasemien ruuhkien keventämiseen. Komissio pyrkii edelleen nopeuttamaan rautatieliikenteen kilpailukyvyn ja integroinnin lisäämistä, jotta lyhyitä lentoja voitaisiin yhä enemmän korvata raideliikenteellä.

Yhtäältä komissio on sitä mieltä, että pyrkimys markkinaosuuksien optimointiin on kilpailumarkkinoilla normaali käytäntö. Toisaalta se uskoo, että terveen kilpailun luomiseksi on välttämätöntä yhdenmukaistaa eri kuljetusmuotojen kilpailuedellytykset. On olemassa muita reittejä, joilla matkustaja voi valita lentoliikenteen ja rautateiden välillä (esim. LontooBryssel, PariisiBryssel) ja joilla sekä lentoyhtiöt että rautatiet pyrkivät optimoimaan markkinaosuutensa ottaen huomioon kustannusrakenteensa. Tämä on seurausta markkinavetoisesta prosessista, jossa kuljetuspalvelujen tarjoamisesta päättävät lento- ja rautatieyhtiöt itse. Myös päätökset kuljetusmuotojen välisen yhteistyön käynnistämisestä tehdään palvelut tarjoavissa yhtiöissä, kuten reiteillä PariisiBryssel ja FrankfurtStuttgart on tehty.

Rautatiet ja lentoliikenne eivät ole vain keskinäisiä kilpailijoita, vaan myös toisiaan täydentäviä kuljetusketjun osatekijöitä. Tältä osin komission pyrkimyksenä on luoda eri kuljetusmuotojen ja intermodaalikuljetusten tasapainoiselle kehitykselle välttämättömät edellytykset ottamalla huomioon kunkin kuljetusmuodon suhteelliset edut parhaalla mahdollisella tavalla. Tähän liittyy erityisesti kehyksen luominen terveelle kilpailulle ja kuljetusmuotojen yhdistämistä edistävät toimenpiteet, kuten yhteisten varausjärjestelmien, yhteisten turvallisuussääntöjen, integroidun matkatavarankäsittelyn ja yhteensopivien lipunkirjoitusjärjestelmien luominen.

Tulevassa liikennepolitiikkaa koskevassa valkoisessa kirjassa käsitellään joukkoa toimenpiteitä, joilla rautatieliikenne voidaan integroida logistiseen ketjuun nykyistä paremmin.

(1) KOM(1999) 640 lopullinen.